kardosdrur/scandi-wiki huggingface dataset:
Torben Dorph-Petersen

Torben Dorph-Petersen (14. juni 1960 i Rødovre – 17. september 2005) var søn af forfatter Per Dorph-Petersen og gymnasielærer Estrid Balslev. Opvokset i Viborg til han i 1985 flyttede til Århus Amt, hvor han tilbragte de sidste tyve år af sit liv. I det politiske og poetiske miljø var han kendt slet og ret under navnet Dorph.

Torben led fra en tidlig alder af skizofreni men overvandt med tiden sygdommen og levede de sidste år af sit liv et normalt liv sammen med konen Nana Rømer Dorph-Petersen. Parret giftede sig i 1998. Han brugte erfaringerne fra sin sygdom og sin kontakt med psykiatrien til at fungere som foredragsholder og brugerlærer ved psykiatrien i Århus Amt.

Torben nåede inden sin død at udgive tre digtsamlinger på eget forlag, først "Kærlighedens Partisaner", siden "Gnosis - Digte om Viden og Flygtighed" og sidst "Sexomatic". Han var herudover særdeles aktiv i det århusianske poetiske undergrundsmiljø, hvor han blandt andet var en hyppig deltager i poetry slam arrangementer samt digtoplæsninger. Han stod indtil sin død for indholdet af den politiske og filosofiske hjemmeside "Ravnens Kirke" og publicerede mange digte på amatørforfatterhjemmesiden "Fyldepennen". 

Kort inden Torben Dorph-Petersens død blev hans digtsamling "Digte til nationen" antaget til udgivelse af e-forlaget Scripsit.dk. Digtene udkom i januar 2006.

Torbens digtning bar præg af at være stærkt samfundsspejlende og samfundskritisk ud fra et venstreorienteret anarkistisk standpunkt. Et andet spor i digtningen var det alment menneskelige, som dog var kædet uløseligt sammen med det politiske gennem Torbens syn på menneskelig natur og hans blik for samspillet mellem individ og samfund.

Eksterne henvisninger 
 
 Ravnens Kirke 
 Fyldepennen

Digtere fra Danmark
Dansksprogede forfattere fra Danmark
Brissel

En brissel, også kaldet thymus, er et lymfatisk organ der ligger med størstedelen bag brystbenet, sternum. Organet er relativt størst ved fødslen, hvor det vejer 12-15 gram. Ved puberteten når den sin maksimale vægt på 30-40 gram. Det er blevet vist at man som 80-årig har ca. 1 procent af den oprindelige brissel tilbage. Hos voksne har brislen stadig en vigtig funktion.

I brislen færdigdannes T-lymfocytter, en type hvide blodlegemer, der spiller en vigtig rolle i immunforsvaret. Reguleringen af T-lymfocytterne er især en vigtig rolle for brislen, som sikrer, at de T-lymfocytter der lukkes ud i blod- og lymfesystemet kun genkender og angriber fremmede antigener.

Kalvebrisler er en delikatesse i mange køkkener, inklusiv det danske.

Se også
 Mandel (organ)

Referencer

Histologi
Organer
Indmad
Ulrik Cold

Ulrik Thestrup Cold (15. maj 1939 i København – 13. oktober 2010) var en dansk operasanger. .

Han blev cand. jur. i 1968. Samme år debuterede han som operasanger på Den Jyske Opera i partiet som Sarastro i Tryllefløjten.

Cold sang basbaryton og var uddannet hos Else Brems og Holger Byrding. Han har optrådt som lied-, oratorie- og operasanger og har medvirket ved koncerter, operetter, musicals, film og TV siden 1962.
 
Cold var i 1975 til 1977 kunstnerisk chef ved Den Kongelige Opera.

Ulrik Cold har optrådt over hele verden: Han har sunget titelpartiet i Jules Massenets Don Quixote på Komische Oper i Berlin og i Paris, spillet Saul i Carl Nielsens opera Saul og David, sunget Mefisto i Charles Gounods Faust. Han har optrådt sammen med mange af sin tids betydeligste sangere bl.a. Joan Sutherland.

Ulrik Cold var søn af advokaten og fodboldspilleren Jørgen Cold (1899-1986). Han var desuden halvfætter til sangerinden Ulla Cold fra popgruppen Rocazino.

Filmografi 
 Walter og Carlo i Amerika (1989)
 Riget II (1997)
 Forbudt for børn (1998)
 Mulan (1998) (stemme)
 Mulan 2 (2004) (stemme)
 Anders Ands Ønskejul med Mickey Mouse og Venner (2000)
 Tryllefløjten (1974) – en Ingmar Bergman-produktion for Tv, hvor Cold spillede Sarastro.

Eksterne henvisninger og kilder 
 
 Dacapo Records – Ulrik Cold

Note 

Operasangere fra Danmark
Jurister fra Danmark
Oluf Krag

Oluf Christian Krag (oprindelig Kragh) (23. september 1870 i Hals – 10. september 1942 i København) var en dansk politiker, minister, matematiker og rektor. Han var søn af malermester Rudolph Kragh og Hustru Johanne, født Møller fra Hals.

Han tog præliminæreksamen i 1886 og blev student et par år efter. I 1893 blev han magister i matematik og i 1902 dr.phil. på en afhandling om Studier over Pendulbevægelsen.

Han var adjunkt ved Nykøbing Katedralskole 1897-1918 og bestyrede der også agenturet for Statsanstalten for Livsforsikring.

I 1918 blev han rektor for Metropolitanskolen. (Karikeret af Hans Scherfig i romanen Det forsømte forår.)

Medlem af Landstinget 1914-1924 og af Folketinget 1924-1942.

I Ministeriet Neergaard II, Ministeriet Neergaard III 1921-1924 og i Ministeriet Madsen-Mygdal 1926-1929 var han indenrigsminister.

Krag var i høj grad manden bag Venstres deltagelse i Kanslergadeforliget.

Han blev Kommandør af 2. grad af Dannebrogordenen (1930) og Dannebrogsmand (1933).

Eksterne henvisninger 
 
 Indenrigsministeriet: Fra Sigurd Berg til Bertel Dahlgaard

Danske ministre fra Venstre
Handelsministre fra Danmark
Landstingsmedlemmer i 1910'erne
Landstingsmedlemmer i 1920'erne
Folketingsmedlemmer i 1920'erne
Folketingsmedlemmer i 1930'erne
Folketingsmedlemmer i 1940'erne
Tidligere folketingsmedlemmer fra Venstre
Kommandører af 1. grad af Dannebrog
Matematikere fra Danmark
Personer i Kraks Blå Bog (afdøde)
Landstingsmedlemmer fra Venstre
Personer i Dansk Biografisk Leksikon
Indenrigsministre fra Danmark
Skolefolk fra Danmark
Rektorer ved Metropolitanskolen
Stevns Herred

Stevns Herred var et herred i Præstø Amt. Herredet hørte i middelalderen til Sjællands Medelsyssel og var en del af Tryggevælde Len der i 1662 blev ændret til Tryggevælde Amt. Dette blev sammenlagt med Vordingborg Amt i 1750 , indtil det i 1803 (i henhold til reformen i 1793) blev en del af Præstø Amt.

I herredet ligger købstaden Store Heddinge og følgende sogne:
 Frøslev Sogn
 Havnelev Sogn
 Hellested Sogn
 Holtug Sogn
 Højerup Sogn
 Lille Heddinge Sogn
 Lyderslev Sogn
 Magleby Stevns Sogn
 Smerup Sogn
 Store Heddinge Sogn
 Strøby Sogn
 Varpelev Sogn

Kilder 
 
 
 Trap Danmark 4. udgave 1921
 DIS-Danmark Amt-Herred-Sogn 

Herreder i Præstø Amt
Bjæverskov Herred

Bjæverskov Herred var et herred i Præstø Amt. Herredet hørte oprindeligt under Tryggevælde Len der i 1662 blev ændret til Tryggevælde Amt, der blev sammenlagt med Vordingborg Amt i 1750 , indtil det i 1803 (i henhold til reformen i 1793) blev en del af Præstø Amt.

I herredet ligger følgende sogne:
 Bjæverskov Sogn
 Endeslev Sogn
 Gørslev Sogn
 Herfølge Sogn
 Himlingøje Sogn
 Hårlev Sogn
 Lellinge Sogn
 Lidemark Sogn
 Sædder Sogn
 Tårnby Sogn 
 Valløby Sogn
 Vollerslev Sogn
 Vråby Sogn

Kilder 
 
 
 Trap Danmark 4. udgave 1921
 DIS-Danmark Amt-Herred-Sogn 

Herreder i Præstø Amt
Freden i Wien (1864)

Freden i Wien afsluttede 2. Slesvigske Krig i 1864. Ved freden den 30. oktober 1864 afstod Danmark hertugdømmerne Slesvig, Holsten og Lauenborg til sejrherrerne Preussen og Østrig. Dermed gik næsten 40 procent af den danske helstat tabt og omkring 200.000 dansksindede i Slesvig (ud af cirka 400.000) kom under tysk herredømme. Slesvig havde før været et dansk rigs- og kongelen, mens Holsten og Lauenborg var medlemmer af det Tyske Forbund regeret af den danske konge i sin egenskab af hertug. Med Wienertraktaten blev overhøjheden for Slesvig og Holsten overført til et preussisk-østrigsk kondominat.

Fredsaftalen var et resultat af Danmarks nederlag i 2. Slesvigske Krig og især af den store nederlag ved Dybbøl den 18. april 1864. En forudgående fredskonference i London i juni 1864, hvor en deling af Slesvig blev drøftet, endte uden en løsning - ikke mindst fordi Danmark og Preussen ikke kunne enes om den fremtidige grænseforløb. Efter sammenbrud af forhandlingerne i London havde Danmark faktisk ikke flere optioner. I denne situation valgte den danske regering at indgå en en foreløbig fredsaftale den 1. august 1864.

Den endelige grænsedragning blev sammen med resten af traktaten forhandlet under fredsforhandlingerne i Wien i oktober måned. I fredstraktakten blev der aftalt et udveksling af områder, så de kongerigske enklaver blev overført til Slesvig og dermed til preussen-østrig. Til gengæld blev Ribe Herred, Nørre Tyrstrup Herred og Ærø overført fra Slesvig til kongeriget. Desuden blev det muligt for indbyggerne i de afståede områder at beholde deres danske indfødsret og blive boende i deres hjemstavn, hvis de ikke faldt til besvær. Da mange frem til afslutningen af den fransk-tyske krig i 1871 regnede med en ny krig mellem Danmark og Tyskland, valgte mange i de afståede områder at optere til fordel for Danmark. De dansksindede sønderjyder ønskede ikke at kæmpe mod deres landsmænd i en eventuel ny dansk-tysk krig. Denne bestemmelse medførte dog senere mange problemer for de danske optanter syd for den nye grænse og senere også for deres statsløse børn. Det gav gnidninger, som det trods forhandlinger mellem Danmark og Tyskland aldrig lykkedes at finde en endelig løsning på. Dog blev gnidningerne mindre efter Optant-konventionen i 1907.

Først ved freden i Saint-Germain-en-Laye den 10. september 1919 gav Østrig i traktatens artikel 85 afkald på sine rettigheder i det tidligere hertugdømme Slesvig. Ved Trianon-traktaten den 4. juni 1920 gav også Ungarn i traktatens artikel 69 tilsvarende afkald på sine rettigheder i Slesvig.

Se også 
 Gastein-konventionen om Preussens og Østrigs aftale om forvaltningen af de erobrede områder.

Ekstern kilde 
 Fredstraktaten mellem Danmark, Preussen og Østrig af 30. oktober 1864 (fransk og tysk)

Noter

Litteratur 
 
 

Danske fredsaftaler
Begivenheder i 1864
Danmark i 1800-tallet
Slesvig-Holstens historie
2. Slesvigske Krig
Kvaternioner

Kvaternioner (på engelsk quaternions) er en ikke-kommutativ udvidelse af de komplekse tal. Mængden af kvaternioner benævnes i matematikken med  efter deres opfinder den irske matematiker Sir William Rowan Hamilton.
Matematisk set er kvaternionerne en 4-dimensionel normeret divisionsalgebra over de reelle tal.

Man kan opfatte de komplekse tal som en udvidelse af de reelle tal, hvor man har tilføjet elementet i (den imaginære enhed), der opfylder i² = -1. På samme måde kan man opfatte kvaternionerne som en udvidelse af de reelle tal, hvor man i stedet har tilføjet elementerne i, j og k, der opfylder
 i² = j² = k² = ijk = -1.
Da multiplikation kan vises at være associativ, får man af ovenstående relation
 ij = k, ji = -k,
 jk = i, kj = -i,
 ki = j, ik = -j,
hvoraf det ses, at multiplikation ikke er kommutativ. Altså opfylder kvaternionerne ikke kravene til et legeme, sådan som de komplekse og reelle tal gør. Dog kommer de meget tæt på, og de siges derfor at udgøre en divisionsring, da man både kan lægge til, trække fra, gange og dividere som i ethvert legeme, dog under hensyn til at multiplikation ikke er kommutativ. Fx er x ⋅ y −1 ikke nødvendigvis det samme som y −1 ⋅ x, så skrivemåden x/y kan have to betydninger.

Historie 

Kvaternionerne blev indført af den irske matematiker Sir William Rowan Hamilton i 1843. Han ledte efter en måde at udvide de komplekse tal til et højere dimensionelt legeme, ligesom man kan opfatte de komplekse tal som en 2-dimensionel udvidelse af de reelle tal. Dette er dog senere vist, at være umuligt. Ifølge hans egen beretning gik han, d. 16. oktober, tur langs The Royal Canal i Dublin med sine kone. Netop som de kom forbi Brougham (Broom) Bridge kom løsningen til ham, i form af ligningen
 i² = j² = k² = ijk = -1,
hvorefter han straks kradsede ligningen ind i en af broens sten. I dag hænger der en plakette på samme bro, med inskriptionen:
 "Here as he walked by on the 16th of October 1843 Sir William Rowan Hamilton in a flash of genius discovered the fundamental formula for quaternion multiplication i² = j² = k² = i j k = −1 & cut it on a stone of this bridge."

Hvilket kan oversættes til 
"Her, hvor han gik forbi den 16. oktober 1843, opdagede Sir Willian Rowan Hamilton i et glimt af genialitet den fundamentale formel for kvaternionisk multiplikation i² = j² = k² = i j k = −1 & ridsede det i en sten på denne bro."

Tal
Singapore Airlines

Singapore Airlines () er et flyselskab med base i Singapore. Det beflyver en lang række ruter i Asien så vel som til og fra Europa og Amerika. Selskabet betragtes af mange som et af verdens bedste og har da også vundet en lang række priser.

Historie 
Singapore Airlines historie begynder i 1947, hvor selskabet, der dengang hed Malayan Airways Limited, havde sin første flyvning mellem Kuala Lumpur og Singapore, der dengang var en britisk koloni. I løbet af de næste årtier voksede selskabet kraftigt. Man skiftede også navn et par gange for at følge med den politiske udvikling. I 1966 kom selskabet til at hedde Malaysia-Singapore Airlines efter, at Singapore ikke længere var en del af Malaysia. Nogle år senere, i 1972, blev selskabet dog splittet op i to dele, nemlig Singapore Airlines og Malaysia Airlines. Efter opspiltningen fortsatte væksten og i løbet af 1980'erne begyndte flyvninger til Europa og USA. I år 2000 blev selskabet medlem af Star Alliance, og i 2007 blev det det første selskab, der får leveret Airbus nye superjumbo A380.

Trivia 
 Singapore Airlines' flykabiner parfumeres med en speciel parfume som bl.a. bruges til at identificere flyselskabet over for den rejsende.

Galleri

Eksterne henvisninger 

 Singapore Airlines – Officiel website

Flyselskaber fra Singapore
Etableret i 1947
Star Alliance
Enter (Within Temptation-album)

Enter er debutalbummet fra det hollandske goth metal-band Within Temptation, udgivet i 1997 i DSFA Records. Selvom man hører Sharon den Adels stemme, udfører bandets guitarist Robert Westerholt også death metal-growl.

Albummets stil er meget instrumental i forhold til bandets senere arbejde. Mange af numrene er meget instrumentale uden nogle rigtige tekster. I nogle sange udfører Westerholt growling (i kontrast til bandets nuværende arbejde hvor growling ikke længere bliver brugt).

Teksterne fokuserer på død, mørke, helvede, krig, romance, tomhed og spøgelser i forhold til kærlighed, natur og fantasy på de senere album. Sangene er meget længere og langsommere og er generelt mere depressive.

Spor 
 "Restless" – 6:06
 "Enter" – 7:11
 "Pearls of Light " – 5:14
 "Deep Within" – 4:29
 "Gatekeeper" – 6:41
 "Grace" – 5:08
 "Blooded (Instrumental)" – 3:36
 "Candles" – 7:05
 "The Dance" – 5:00
 "Another Day" – 5:45
 "The Other Half (Of Me)" – 4:48

Referencer 

Album fra 1997
Within Temptation-album
Damsholte Kirke

Damsholte Kirke er en kirke i Damsholte i Damsholte Sogn på Vestmøn.

Bygningshistorie 
I 1740 blev det ved kongelig forordning bestemt at danne Damsholte Sogn ved at udskille den vestlige del af Stege Sogn. Kirken blev opført i 1741-1743.

Arkitekten var Philip de Lange.

Kirken i dag 

Damsholte Kirke er den eneste danske landsbykirke i rokokostil.

Kirken er gulkalket med en løgkuppel øverst mod vest. Den har en smal fløjdør og et kort våbenhus.
Det indre af kirken domineres af søjler og et stort alterparti med prædikestol højt hævet over altertavlen. Alt er bygget i træ og i dæmpede grå toner.

I kirkeskibet hænger en kopi af linjeskibet Prinds Christian Frederik.

Et tredelt alterbillede opsat 1993 er malet af Sven Havsteen-Mikkelsen og viser Jesus korsfæstet mellem de to røvere. På nordvæggen hænger et Kristus-billede af Eckersberg, malet 1825, og på samme væg er en Kristusfigur i en niche. Ved siden af ses er en mindetavle over faldne i krigen 1864.

På sydvæggen ses et portræt af den første præst, Rasmus Platou, og et opstandelsesbillede af Niels Skovgaard.

På alteret står to messingstager, som blev skænket ved kirkens indvielse. Alterskranken er af smedejern med Christian 6. og Sophie Magdalenes monogrammer. Døbefonten er i træ. Når døbefonten ikke er i brug, er den dækket til af et trælåg.

På hver sin side af den lille småstensbelagte parkeringsplads foran kirken står gulkalkede huse: til venstre en kirkelade fra 1700-tallet, til højre en noget yngre bygning.

I et gravkapel på kirkens nordside står der kister med amtmand på godset Marienborg Antoine Bosc de la Calmette og Lisa Bosc de la Calmette. Parret stod blandt andet bag opførelsen af Liselund Slot på Østmøn. På vestsiden af dette kapel, som er rejst omkring år 1800, er præsten Børge Pontoppidan begravet.

En høj er grav for familien Tutein, der ejede Marienborg, som politikeren P.A. Tutein (1797-1885) og biskop D.G. Monrads enke Emmy født Tutein (død 1894). Forfatterinden Elsa Gress ligger også begravet på kirkegården.

Kilder/Eksterne henvisninger 

 Damsholte Kirke på nordenskirker.dk 
 Damsholte Kirke hos KortTilKirken.dk
 Damsholte Kirke i bogværket Danmarks Kirker (udg. af Nationalmuseet)

Litteratur 
 Kirker og Klostre i Danmark (Sesam) af Henning Dehn-Nielsen, 

Kirker i Roskilde Stift
Kirker i Præstø Amt
Kirker på Møn
Havelygte

En havelygte er en lygte, der placere i en have.

Havelygter bruges enten til at oplyse gangsystemer, beplantninger/skulpturer eller som ren dekoration.

Havelygter fås i mange størrelser, udformninger og anvendelse.

De sidste par år er mange begyndt at købe havelygter med solceller, som opfanger solens energi i løbet af dagen og derved ikke bruger strøm fra lysnettet om aftenen/natten. Lygten består typisk af en enkelt solcelle, et genopladeligt batteri og enten et lysstofrør eller en eller flere lysdioder.

Se også 

Glødelampe

Lygter og lanterner
Belysning
Stanley Williams

Stanley "Tookie" Williams (29. december 1953 – 13. december 2005) var tidligere leder af den californiske bande The Crips. Han blev dødsdømt i 1981 for 4 mord og henrettet den 13. december 2005.

Under sit ophold på dødsgangen var han indtil 1993 involveret i flere overfald på vagter og flere flugtplaner. I 1993 ændrede hans attitude og fraskrev sig bl.a. sit bandemedlemsskab, udgav flere børnebøger og arbejdede for at undgå at unge mennesker endte som ham. I 2004 blev der lavet en film over hans liv Redemption: The Stan Tookie Williams Story med Jamie Foxx som Stanley Williams.

Mordere fra USA
Personer henrettet ved dødelig indsprøjtning
Crips
Magleby Kirke (Vordingborg Kommune)

Magleby Kirke er en kirke i Magleby i Magleby Sogn på Østmøn.

Bygningshistorie 
Magleby Kirke er en romansk munkestensbygning. De ældste dele skib og tårn er fra omkring år 1200-1250.

Man kan se, at den har haft høje vinduer på syd- og nordsiden og to rundbuede døre: kvindeindgangen i nord, mandsindgangen i syd.

Skibet havde oprindelig bjælkeloft, og væggene var dekorerede med et fort­løbende ornament, som kan ses over hvælvinger­ne.

I 1400-tallet og 1500-tallet blev kirken omdannet til gotisk stil. De to sengotiske tilbygninger, sakristi og våbenhus, blev færdigbygget i 1400-tallet. I 1500-tallet ændredes koret, der oprindelig havde apsis, til et tofagslanghuskor.

Tvillingetårnet er lidt yngre end skibet. Det er i dag under ét tag.

Ved salget af det mønske krongods i 1777 blev kirken solgt til Klintholm Gods, der blev kirketiendeejer. I 1910 overgik kirken til selveje.

Kirken i dag 
Altertavlen i højrenæs­sancestil er fra 1598. Den er antagelig skåret af Abel Schrøder den Ældre i Næstved. Storstykket er seksdelt og flankeret af joniske søjler. I det tredelte topstykke er Christian 4.s rigsvåben og valgsprog: "Pietas Regna Firmat".

En kalk af køben­havnsk prøvesølv er fra 1861, mens disken er fra 1850. En sygekalk og ob­latæske er fra 1736, og vinkan­den er fra 1824.

Alterstagerne er af malm, fodskålen hviler på løvefigurer. De er antage­lig fra slutningen af 1500-tallet.

Kristusfiguren på krucifikset menes at stamme fra 1400-tallets Rhinområde. Krucifikset er skænket af godsejer S.B. Scavenius i 1954 i forbindelse med en datters død.

En gotisk tikantet døbe­font er af gotlandsk kalksten, mens dåbsfadet af messing er fra Syd­tyskland fra omkr. 1550-1575. Motivet er Mariæ Bebudelse.

Prædikestolen i egetræ og stoleværket er fra 1859.

Kirkeskibet Elna af Kalvehave er skænket af en familie i sognet i 1944.

Mønske Våbenbrødre satte mindetavlen over faldne ved Dybbøl under krigen i 1864. I det nuværende våbenhus mod vest er opsat en mindetavle over sogne­præst Hans Coster (1740-1786). Han var præst i Magleby 1785-1786.

Kirken har to klokker – en lille fra omkring 1300, som er indskriftløs - og en stor fra 1632. Den sidste er lavet af Felix Fuchs og bærer indskriften: "Felix Fuch hat mich gossen, aus dem Feuer bin ich geflossen".

Litteratur 
 Kirker og Klostre i Danmark (Sesam) af Henning Dehn-Nielsen,

Eksterne henvisninger 

 Opslag Magleby Kirke  hos Nordens Kirker
 Magleby Kirke hos ’’DenStoreDanske.dk’’
 Magleby Kirke hos KortTilKirken.dk
 Magleby Kirke i bogværket Danmarks Kirker (udg. af Nationalmuseet)

Kirker i Roskilde Stift
Kirker i Præstø Amt
Kirker på Møn
Dybbølsbro Station

Dybbølsbro Station er en S-togs-station på Vesterbro, anlagt på det store baneterræn. Stationen ligger på det centrale stykke af S-banen og betjenes af mange linjer. På billedet ses stationen set fra Dybbølsbro mod Skelbækgade.

Dybbølsbro Station åbnede 1. november 1934 – som del af en af de første S-togs-strækninger. Den gamle stationsbygning i træ blev revet ned i 1990'erne, hvor stationen var gennem en større ombygning. Efter ombygningen blev der adgang direkte fra perronerne til Dybbølsbro med trappe og elevator. Der er to perroner og fire spor i brug for passagerer på Dybbølsbro Station. Det fjerde spor blev først taget i brug til passagertrafik d. 5. august 2011. Indtil da benyttedes det kun som depotspor uden adgang for passagerer.
Teknisk set er Dybbølsbro Station kun et trinbræt; selve afgreningen til Køge umiddelbart vest for kaldes Skelbæk Station, men denne har ingen passagerbetjening.

Passagertallet på Dybbølsbro Station steg kraftigt efter åbningen af indkøbscentret Fisketorvet i 2000. Siden 2011 har stationen båret binavnet Fisketorvet, og højtalerudkaldene blev ligeledes ændret til Dybbølsbro ved Fisketorvet..

Mellem Dybbølsbro Station og Fisketorvet bygges en ny fjernbusterminal til åbning i 2024.

Galleri

Antal rejsende 
Ifølge Østtællingen var udviklingen i antallet af dagligt afrejsende:

Noter

Eksterne henvisninger 
 Dybbølsbro Station  på dsb.dk

S-togs-stationer
Vesterbro
Kommunistisk Parti i Danmark

Kommunistisk Parti i Danmark (KPiD) var et dansk kommunistisk parti, der blev dannet i d. 9. november 1993 af en gruppe af udbrydere fra DKP som følge af det ideologiske opgør der fulgte efter Sovjetunionens sammenbrud.

KPiD blev forenet med DKP 3. september 2023.

KPiD blev dannet 
Mens DKP ved partiets kongres i 1990 valgte at forsøge et slags historisk opgør med sine bånd til Sovjetunionen og de tidligere kommunistiske regimer i Østeuropa, mente stifterne af KPiD ikke, der var nogen grund til sådan et opgør, eller en ændring i politikken. Stifterne af KPiD kunne heller ikke acceptere, at DKP gik i valgforbund med VS og SAP og i 1989 dannede Enhedslisten. Stifterne af KPiD gik derfor ud af DKP og organiserede sig under betegnelsen Kommunistisk Forum, men efter tre år skiftede de d. 7. november 1993 navn til Kommunistisk Parti i Danmark.

Formand og -kvinder 
Betty Frydensbjerg Carlsson var partiformand fra partiets stiftelse og frem til partikongressen i maj 2015, hvor hun valgte at træde tilbage og Arne Cheller blev valgt som ny formand. Efter at være enstemmigt genvalgt til landsledelsen på den 12. kongres i pinsen 2018 valgte formand Arne Cheller og andre landsledelsesmedlemmer dog få dage efter kongressen at forlade partiet. Rikke G.F. Carlsson blev derefter valgt til partiets nye formand.

Rækken af formand og -kvinder

 Betty Frydensbjerg Carlsson (1993 - 2015)
 Arne Cheller (2015 - 2018)
 Rikke G.F. Carlsson (2019 - 2023)

KPiD's seneste tid 
KPiD udgav månedsbladet Kommunist. 

Tidligere fandtes ungdomsbevægelsen KPiD-Ungdom, men senere var partiets ungdom organiseret i Danmarks Kommunistiske Ungdom.

KPiD blev forenet med DKP 3. september 2023.

Referencer

Eksterne henvisninger 

 Kommunistisk Parti i Danmark, officiel hjemmeside
 Folkemagt mod pengemagt – program for Kommunistisk Parti i Danmark

Politiske partier i Danmark
Etableret i 1993
Kommunistiske partier fra Danmark
Verdensmesterskab (håndbold)

VM i håndbold henviser til flere artikler:

Markhåndbold:
VM i markhåndbold

Strandhåndbold:
VM i strandhåndbold

VM i håndbold